|  |  |
| --- | --- |
| ПРЕДЛАГАЧ: | Владата на Република Северна Македонија, |
| ПРЕТСТАВНИЦИ: | Радмила Шекеринска-Јанковска, министерка за одбрана иБашким Хасанизаменик министер за одбрана |
| ПОВЕРЕНИЦИ: | Драган Николиќ, државен секретар во Министерството за одбрана |

ПРЕДЛОГ НА ЗАКОН

ЗА ИЗМЕНУВАЊЕ И ДОПОЛНУВАЊЕ

НА ЗАКОНОТ ЗА СЛУЖБА ВО АРМИЈАТА НА РЕПУБЛИКА СЕВЕРНА МАКЕДОНИЈА

Скопје, 2020 година

ВОВЕД

I.ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИТЕ ЗА ДОНЕСУВАЊЕ НА ЗАКОНОТ

Во Законот за служба во Армијата на Република Македонија (Службен весник на Република Македонија“ број 36/10, 23/11, 47/11, 148/11, 55/12, 29/14, 33/15, 193/15, 71/16 и „Службен весник на Република Северна Македонија“ број 101/19 и 14/20), во посебен поднаслов и посебен член се пропишува политичко организирање на активниот воен и цивилен персонал на служба во Армијата, на начин што, истиот да не може да раководи, да биде член на раководството на политичка партија и на нејзините органи и тела, во спротивно ќе му престане работниот однос во Министерството за одбрана.

Понатаму за професионалните војници на кои им престанува работниот однос со навршување на 45 години возраст, како една од законските понуди се пропишува обезбедување на испратнина однодно еднократен паричен надоместок, во износ од 1000 евра во денарска противвредност за секоја година помината на служба во Армијата, со услов, доколку повторно засноваат работен однос во Министерството за одбрана, во органите на државната и локалната власт, должни се полниот износ на исплатената испратнина да го вратат на Министерството за одбрана, како и дека истите нема да се оценуваат во годината во која навршуваат 45 години возраст.

Исто така во оваа законска измена се предвидува дека активниот воен персонал во услови на прогласена воена, вонредна или кризна состојба или во услови на епидемија прогласена на територија на целата држава, да може службено да се оценува без критериумот за физичка проверка, поради неможност да се изведе истата во овие услови или воопшто да не се оценува, за што одлучува министерот за одбрана.

Во поглед на унапредувањето на офицер во непосредно повисок чин, покрај годините кои треба да ги помине во чинот кој го има, се пропишуваат и условите под кои офицер поставен на должност во Генералштабот на Армијата и офицер поставен на должност во Министерството за одбрана, ќе може да биде унапреден во непосредно повисок чин, една година порано од времето утврдено за унапредување во Законот за служба во Армијата на Република Северна Македонија .

Со оваа законска измена се пропишува и начинот на определување на висината на пензијата на активниот воен и цивилен персонал на служба во Армијата, на кој му престанува работниот однос со остварување право на пензија од членот 218-а) став (5) од Законот, со што се предвидува дека, висината на пензијата ќе им се утврдува во зависност од должината на исполнетиот пензиски стаж, а пензиската основица во висина од 80% од просечната нето- плата што активниот воен и цивилен персонал ја остварил во текот на најповолните десет години од пензискиот стаж, ќе се намалува за 0,5% за секоја година пензиски стаж пократок од 40 години. Средствата за исплата на пензијата до навршување на годините на живот за остварување на правото на старосна пензија според прописите на пензиското и инвалидското осигурување, се обезбедуваат од Буџетот на Министерството за одбрана, а правото на пензијата се остварува во Фондот за пензиското и инвалидското осигурување на Република Северна Македонија.

Овој начин на утврдување на пензијата, се заснова на извршените анализи во Министерството за одбрана односно Генералштабот на Армијата, кои се однесуваат на Планот за трансформација на командите и единиците на Армијата и структурните промени во Министерството за одбрана и Воената академија „Генерал Михаило Апостолски- Скопје“, според кои, по завршување на трансформацијата, односно структурните промени, може да се појават проблеми со поставувањето на одреден број на воени старешини-офицери и подофицери и цивилен персонал согласно актот за формација на Армијата и актите за систематизација на Министерството за одбрана и Воената академија, кои ќе претрпат измени во оваа насока, односно ќе се појават чинови и воено-евиденциски специјалности кај активниот воен персонал, кои нема да соодветствуваат на актот за формација на Армијата и актите за систематизација. На дел од воениот и цивилниот персонал на служба во Армијата ќе им се укинат единиците во кои се поставени на должност или формациските места на кои се поставени, а ќе имаат навршени 55 години возраст но нема да имаат навршени на 40 години пензиски стаж, а дел од нив ќе имаат навршени на 40 години пензиски стаж, а нема да имаат навршени 55 години возраст.

Со предложените измени и дополнувањата, ќе се овозможи решавање на дел од вишокот на персонал без предизвикување на незадоволство кај воениот и цивилниот персонал на служба во Армијата, а истовремено ќе се овозможи успешно спроведување на трансформацијата на Армијата и структурните промени во Министерството за одбрана и Воената академија.

II.ЦЕЛИ, НАЧЕЛА И ОСНОВНИ РЕШЕНИЈА

Решенијата се содржат во предложените измени и дополнување на Законот.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

Предлог -законот за изменување и дополнување на Законот за служба во Армијата на Република Северна Македонија, предизвикува фискални импликации врз Буџетот на Министерството за одбрана.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

Законот повлекува обезбедување на дополнителни материјални обврски за негово спроведување.

ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА

ЗАКОНОТ ЗА СЛУЖБА ВО АРМИЈАТА НА РЕПУБЛИКА СЕВЕРНА МАКЕДОНИЈА

**Член 1**

Во Законот за служба во Армијата на Република Северна Македонија („Службен весник на Република Македонија“ бр. 36/10, 23/11, 47/11, 148/11, 55/12, 29/14, 33/15, 193/15 и 71/16 и „Службен весник на Република Северна Македонија“ бр. 101/19, 275/19 и 14/20), по членот 6 се додава нов поднаслов и нов член 6-а, кој гласи

„Политичко организирање

Член 6-а

Активниот воен и цивилен персонал на служба во Армијата, не може да раководи, да биде член на раководството на политичка партија и на нејзините органи и тела.“

**Член 2**

Членот 40-а се менува и гласи:

„Член 40-а

(1) Професионалните војници на кои службата во Армијата им престанува поради навршување на 45 години возраст, имаат право:

- да засноваат работен однос на неопределено време без објавување на јавен оглас со преземање во органите на државната и локалната власт и други државни органи основани согласно со Уставот и со закон, или

- на испратнина односно еднократен надоместок во износ од 1000 евра во денарска противвредност, за секоја година помината на служба во Армијата.

(2) За остварување на правото од став (1) на овој член, професионалните војници, се должни да поднесат писмено барање до Министерството за одбрана, најдоцна до денот кога навршуваат 44 години возраст.

(3) Министерот за одбрана е должен да донесе План за преземање на професионалните војници, кои поднеле барање за остварување на правото од став (1) алинеја 1 на овој член, најдоцна до 31 декември во тековната за наредната година.

(4) Министерството за одбрана е должно да ги преземе активностите согласно Планот од став (3) на овој член, најдоцна шест месеци пред навршување на 45 години возраст на професионалните војници.

(5) Професионалните војници кои поднеле барање за остварување на правото од став (1) алинеја 1 на овој член, а нема да бидат преземени согласно Планот од став (3) на овој член, продолжуваат да ја извршуваат последната должност на која се распоредени со продолжување на договорот за период не подолг од четири месеци.

(6) Професионалните војници кои оствариле право на испратнина од став (1) алинеја 2 на овој член, доколку повторно засноваат работен однос во Министерството за одбрана, во органите на државната и локалната власт и други државни органи, должни се износот на испратнината утврден согласно став (1) на овој член, да го вратат во полн износ во буџетот на Министерството за одбрана, во рок од еден месец по засновањето на работниот однос.

(7) Во случај Планот за преземање од став (3) на овој член, да не биде донесен во предвидениот рок, министерот за одбрана ќе плати глоба во износ од 15.000,00 евра во денарска противвредност.“

**Член 3**

Во членот 51 став (5), точката на крајот од реченицата се брише и се додаваат зборовите „и професионалните војници во годината во која навршуваат 45 години возраст“.

По ставот (5) се додава нов став (6), кој гласи:

„(6) Оценувањето на активниот воен персонал во услови на воена, вонредна, кризна состојба или во услови на епидемија на територија на целата држава, може да се врши и без критериумот за физичка проверка или воопшто да не се изврши, за што одлучува министерот за одбрана.“

**Член 4**

Во членот 57 по ставот (6), се додава нов став (7), кој гласи:

„(7) Начинот на службеното оценување на цивилниот персонал, начинот на водење на евиденција потребна за службено оценување и видовите на обрасците на оценувачкиот лист, поблиску ги пропишува министерот за одбрана.“

**Член 5**

Во членот 61 по ставот (2), се додаваат два нови става (3) и (4), кои гласат:

„(3) Офицер поставен на должност во Генералштабот може да се унапреди во непосредно повисок чин, една година порано од времето утврдено во ставот (1) на овој член, само ако:

- трипати последователно е оценет со оценка „особено се истакнува“ по сите критериуми од членот 52 став (1) од овој закон,

- извршува командна и раководна должност,

- постигнува исклучителни резултати во командувањето или раководењето и

- е предлог на кадровскиот совет на ниво на Генералштабот на Армијата.

(4) Офицер поставен на должност во Министерството за одбрана може да се унапреди во непосредно повисок чин, една година порано од времето утврдено во ставот (1) на овој член, само ако:

- трипати последователно е оценет со оценка „особено се истакнува“ по сите критериуми од членот 52 став (1) од овој закон,

- извршува раководна должност,

- постигнува исклучителни резултати во командувањето или раководењето,

- е предлог на раководител на сектор, а за лицата поставени на должност раководител на сектор, од државен секретар и

- има добиено позитивно мислење од кадровскиот совет на Генералштабот на Армијата, по предлогот од став (4) алинеја 4 на овој член од Министерството за одбрана.“

**Член 6**

Во членот 199 ставот (1) се менува и гласи:

„(1) Воени претставници на Република Северна Македонија во странство се:

- одбранбени аташеа, воени аташеа и воен и цивилен персонал на служба во Армијата упатен на должност во командните структури на НАТО, дипломатските претставништва на Републиката, команди, штабови во странство и на територијата на Републиката,

- воениот и цивилниот персонал кој учествува во хуманитарни операции, меѓународни операции, НАТО мисии и операции и во примената на правото на индивидуална или колективна самоодбрана, како и во операции за кризен менаџмент и кооперативна безбедност.“

Во ставот (2) по зборовите „ставот (1)“ се додаваат зборовите „алинеја 1“.

**Член 7**

Во членот 201 став (1), зборовите „или хуманитарни“, се бришат.

**Член 8**

Во членот 218 став (1) точка 3) зборот „еден“, се заменува со зборовите „не задоволува“.

По точката 9) се додава нова точка 10) која гласи:

„10) ако не ги почитува одредбите од член 6-а на овој закон.“

**Член 9**

Во членот 218-а) став (7), зборовите „согласно со овој член“, се заменуваат со зборовите „од ставот (1) на овој член“.

**Член 10**

По членот 218-а), се додава нов член 218-б), кој гласи:

„Член 218-б)

(1) Висината на пензијата од член 218-а) став (5) од овој закон, се утврдува во зависност од должината на исполнетиот пензиски стаж, а пензиската основица во висина од 80% од просечната нето- плата што активниот воен и цивилен персонал ја остварил во текот на најповолните десет години од пензискиот стаж, се намалува за 0,5% за секоја година пензиски стаж пократок од 40 години.

(2) Средствата за исплата на пензијата од став (1) на овој член, до навршување на годините на живот за остварување на правото на старосна пензија според прописите на пензиското и инвалидското осигурување, се обезбедуваат од буџетот на Министерството за одбрана.

**Член 11**

Подзаконските акти чие донесување е предвидено во членот 4 и 6 од овој закон, ќе се донесат во рок од шест месеци од денот на неговото влегување во сила.

**Член 12**

Се овластува Законодавно-правната комисија на Собранието на Република Северна Македонија, да утврди пречистен текст на Законот за служба во Армијата на Република Северна Македонија.

**Член 13**

Овој закон влегува во сила осмиот ден од денот на објавувањето во „Службен весник на Република Северна Македонија“.

О Б Р А З Л О Ж E Н И E

I.ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГOT НА ЗАКОН

**Со членот 1** од Предлог -законот, целта е да се регулира дека активниот воен и цивилен персонал на служба во Армијата, не може да раководи, да биде член на раководството на политичка партија и на нејзините органи и тела.

**Со членот 2,** се регулира статусот на професионалните војници на кои службата во Армијата им престанува поради навршување на 45 години возраст, на начин што на истите им се даваат две опции: да засноваат работен однос на неопределено време без објавување на јавен оглас, со преземање во органите на државната и локалната власт и други државни органи согласно со нивната стручна подготовка и лични способности, или право на испратнина, односно еднократен надоместок во износ од 1000 евра во денарска противвредност, за секоја година помината на служба во Армијата, со што за остварување на овие права, професионалните војници се должни да поднесат писмено барање до Министерството за одбрана, најдоцна до денот кога навршуваат 44 години возраст.

Министерот за одбрана е должен да донесе План за преземање на професионалните војници, кои поднеле барање за остварување на правото да засноваат работен однос на неопределено време без објавување на јавен оглас со преземање во органите на државната и локалната власт и други државни органи, најдоцна до 31 декември во тековната за наредната година, како и да ги преземе активностите согласно Планот за преземање, од најдоцна шест месеци пред навршување на 45 години возраст на професионалните војници.

Професионалните војници кои поднеле барање за остварување на правото од став (1) алинеја 1 на овој член, односно да засноваат работен однос на неопределено време без објавување на јавен оглас со преземање во органите на државната и локалната власт и други државни органи, а нема да бидат преземени согласно Планот за преземање, продолжуваат да ја извршуваат последната должност на која се распоредени, со продолжување на договорот за период не подолг од четири месеци, а професионалните војници кои оствариле право на испратнина од став (1) алинеја 2 на овој член, односно право на еднократен надоместок во износ од 1000 евра во денарска противвредност, за секоја година помината на служба во Армијата, доколку повторно засноваат работен однос во Министерството за одбрана, во органите на државната и локалната власт и други државни органи, се должни износот на испратнината да го вратат во полн износ во буџетот на Министерството за одбрана, во рок од еден месец од засновањето на работниот однос.

Во случај Планот за преземање да не биде донесен во предвидениот рок, министерот за одбрана ќе плати глоба во износ од 15.000,00 евра во денарска противвредност.

**Со членот 3,** се дополнува членот 51 од Законот, со цел да се уреди дека покрај офицерите и подофицерите кои не се оценуваат последните две години пред пензионирањето, не се оценуваат ниту професионалните војници во годината во која навршуваат 45 години возраст.

Членот 51 се дополнува и со нов став (6) со кој се регулира, дека оценувањето на активниот воен персонал во услови на воена, вонредна, кризна состојба или во услови на епидемија на територија на целата држава, може да се врши и без критериумот за физичка проверка или воопшто да не се изврши, за што одлучува министерот за одбрана.

**Со членот 4,** во членот 57 од Законот, во кој е уредено оценувањето на цивилниот персонал на служба во Армијата, се додава нов став (7), со цел да се создаде правен основ за донесување на подзаконски акт, со кој министерот за одбрана поблиску ќе го пропише начинот на службеното оценување на цивилниот персонал, начинот на водење на евиденција потребна за службено оценување и видовите на обрасците на оценувачкиот лист, исто како за активниот воен персонал на служба во Армијата.

**Со членот 5** од Предлог-законот, во членот 61 од Законот, во кој се пропишува унапредувањето на офицер во непосредно повисок чин, со додавање на два нови става (3) и (4), целта е да се уреди под кои условиофицер поставен на должност во Генералштабот на Армијата и офицер поставен на должност во Министерството за одбрана, можат да се унапредат во непосредно повисок чин, една година порано од времето предвидено за унапредување, со што се предвидува: офицер кој е поставен на должност во Генералштабот на Армијата, да може да се унапреди во непосредно повисок чин една година порано од времето утврдено во ставот (1) на член 61, само ако: трипати последователно е оценет со оценка „особено се истакнува“ по сите критериуми од членот 52 став (1) од Законот, ако извшува командна и раководна должност, ако постигнува исклучителни резултати во командувањето или раководењето и ако е предлог на кадровскиот совет на ниво на Генералштабот.

Офицер поставен на должност во Министерството за одбрана, се предвидува да може да биде унапреден во непосредно повисок чин, една година порано од времето утврдено во член 61 став (1) од Законот, само доколку: трипати последователно е оценет со оценка „особено се истакнува“ по сите критериуми од член 52 став (1) од Законот, ако извршува раководна должност, ако постигнува исклучителни резултати во командувањето или раководењето, ако е предлог на раководител на сектор, а за лицата поставени на должност раководител на сектор, од државниот секретар и ако има добиено позитивно мислење од кадровскиот совет на Генералштабот, по предлогот согласно став (4) алинеја 4 од министерството за одбрана.

**Со членот 6,** во членот 199 од Законот, се менува ставот (1) со цел да се направи прецизирање за тоа кои се воените претставници на Република Северна Македонија во странство, односно дополнително се утврдува дека дипломатски статус имаат само: одбранбените аташеа, воените аташеа, како и воениот и цивилниот персонал на служба на Армијата, кој е упатен на должности во командите структури на НАТО, дипломатските претставништва на Републиката, командите и штабовите и воените единици на меѓународни организации во странство и на територија на Републиката.

**Со членот 7** од оваа законска измена, зборовите кои се повторуваат во членот 201 став (1) од Законот „или хуманитарни“, се бришат, со цел прецизирање на одредбата на членот 201 став (1), според која, за време на учество на воениот и цивилниот персонал во вежбовни активности и обука и во хуманитарни операции, меѓународни операции, во НАТО мисии и операции и операции во примената на правото на индивидуална или колективна самоодбрана, како и во операции за кризен менаџмент и кооперативна безбедност, за нивните семејства се грижи Министерството за одбрана и Армијата.

**Со членот 8**, се врши измена во членот 218 од Законот, во кој се пропишани случаите на престанок на работниот однос на активниот воен и цивилен персонал на служба во Армијата, прво во став (1) во точката 3), со цел да се изврши усогласување со член 52 став (3) од Законот, според кој, податоците врз основа на кои се врши оценувањето на активниот воен персонал, се оценуваат поединечно и описно со степени: “особено се истакнува”, “се истакнува”, “добар”, “задоволува” и “не задоволува”. Бројчаното оценување во членот 52 став (3) е избришано со влегувањето во сила на Законот за изменување и дополнување на Законот за служба во Армијата на Република Северна Македонија ( „Сл. весник на Република Северна Македонија“, бр 14/20). Исто така во членот 218 се додава нова точка 10), според која на активниот воен и цивилен персонал на служба во Армијата, му престанува работниот однос, поради непочитување на одредбите од член 6-а од оваа законска измена, односно ако активниот воен и цивилен персонал на служба во Армијата, раководи и е член на раководството на политичка партија и на нејзините органи и тела.

**Со членот 9** од Предлог –законот, со цел да се направи дистинкција во утврдување на висината на пензијата на активен воен и цивилен персонал, кој остварува право на пензија според член 218-а) став (1) и став (5) од Законот, во членот 218-а) во став (7) се врши замена на зборовите „согласно со овој член“, со зборовите „од ставот (1) на овој член“, со цел да се прецизира дека висината на пензијата утврдена во став (7) на член 218-а), се однесува само на активниот воен и цивилен персонал на кој му престанува работниот однос по сила на закон со остварување на право на пензија, од член 218-а) став (1), односно со навршување на 40 години пензиски стаж и навршени 55 години возраст.

**Со членот 10**, во Законот се додава нов член 218-б), со кој се утврдува висината на пензијата кога на активниот воен и цивилен персонал му престанува работниот однос по член 218-а) став (5), односно со навршени најмалку 25 години пензиски стаж, од кои најмалку 15 години пензиски стаж остварен во служба во Армијата, поради настанување на промени во актот за формација на Армијата, актот за систематизација на Министерството за одбрана, кои предизвикуваат укинување на формациското, односно работното место, при што во рок од 60 дена активниот воен и цивилен персонал, нема можност да биде поставен на друго формациско, односно работно место.

Се предлага, висината на пензијата на активниот воен и цивилен персонал на кој му престанува работниот однос, од причините од став (5) на член 218-а), да се утврди во зависност од должината на исполнетиот пензиски стаж, а пензиската основица во висина од 80% од просечната нето- плата што активниот воен и цивилен персонал ја остварил во текот на најповолните десет години од пензискиот стаж, да се намалува за 0,5% за секоја година пензиски стаж пократок од 40 години. Средствата за исплата на пензијата, до навршување на годините на живот за остварување на правото на старосна пензија, според прописите на пензиското и инвалидското осигурување, да се обезбедуваат од буџетот на Министерството за одбрана, а правото на пензијата се остварува во Фондот за пензиското и инвалидското осигурување на Република Северна Македонија.

**Со членот 11,** се регулира дека подзаконските акти чие донесување е предвидено во членовите 4 и 6 од оваа законска измена, ќе се донесат во рок од шест месеци од денот на неговото влегување во сила.

**Со членот 12,** се овластува Законодавно-правната комисија на Собранието на Република Северна Македонија, да утврди пречистен текст на Законот за служба во Армијата на Република Северна Македонија.

**Со членот 13**, се пропишува рокот за влегувањето во сила на законот, кој е осум дена од денот на објавувањето во „Службен весник на Република Северна Македонија“.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Измените и новите решенија содржани во Предлог- законот, се меѓусебно поврзани и не ја попречуваат правната целина и применливоста на Законот за служба во Армијата на Република Северна Македонија.

III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Ќе се создаде правна целина во применливоста на Законот за служба во Армијата на Република Северна Македонија.

ТЕКСТ НА ОДРЕДБИТЕ ОД ЗАКОНОТ ЗА СЛУЖБА ШТО СЕ МЕНУВААТ И ДОПОЛНУВААТ

 Член 40-а

(1) Професионалните војници со навршување на 45 години возраст засноваат работен однос на неопределено време без објавување на јавен оглас со преземање во органите на државната и локалната власт и други државни органи основани согласно со Уставот и со закон, а согласно со нивната стручна подготовка и лични способности.

(2) Активностите за преземање на професионалните војници од ставот 1 на овој член Министерството за одбрана е должно да ги преземе најдоцна шест месеци пред навршување на 45 години возраст на професионалните војници, согласно со планот за преземање и распоредување.

(3) Планот од ставот 2 на овој член министерот за одбрана е должен да го донесе најдоцна до 31 декември во тековната за наредната година.

(4) Професионалните војници кои во периодот утврден во ставот (2) на овој член нема да бидат преземени без објавување на јавен оглас во органите на државната и локалната власт и другите органи, продолжуваат да ја извршуваат последната должност на која се распоредени, со продолжување на договорот за период не e подолг од четири месеци.

(5) Во случај планот за преземање и распоредување да не биде донесен во рокот утврден во ставот 3 на овој член министерот за одбрана ќе плати глоба во износ од 15.000 евра во денарска противвредност.

Член 51

(1) Активниот воен персонал се оценува на секои 12 месеци.

(2) По исклучок од ставот (1) на овој член, активниот воен персонал се оценува за период помал од 12 месеци, но не помалку од шест месеци во случај ако:

- активниот воен персонал кој се оценува биде поставен на друга должност,

- дојде до промена на старешината кој е овластен да го врши оценувањето или

- во последното оценување бил оценет со оцена “не задовоулува” по најмалку еден критериум од членот 52 став (1) на овој закон.

(3) Во периодот за оценување не се засметува времето во кое лицето од ставот (1) на овој член било отсутно од работа подолго од шест месеца (боледување, неплатено отсуство или друго отсуство во согласност со овој закон).

(4) Офицерите со генералски чинови не се оценуваат.

(5) Не се оценуваат и офицерите и подофицерите последните две години пред пензионирањето.

Член 57

(1) Цивилниот персонал на служба во Армијата се оценува на секои 12 месеци по истекот на календарската година.

(2) Оценувањето на цивилниот персонал се врши врз основа на податоците кои се однесуваат на следниве критериуми:

- стручното знаење,

- професионалната ефикасност и

- резултатите од работата.

(3) Оценувањето на цивилниот персонал го врши непосредно претпоставениот.

(4) Податоците се оценуваат поединечно и описно, со следниве степени: „особено се истакнува”, „се истакнува”, „добар”, „задоволува” и „не задоволува”.

(5) Цивилниот персонал кој не е задоволен со оцената, во рок од 15 дена од денот кога му е соопштена истата, може да поднесе жалба до непосредно претпоставениот старешина на старешината кој го извршил оценувањето.

(6) Оцената по жалбата е конечна.

Член 61

(1) Офицер може да се унапреди во непосредно повисок чин, ако во чинот што го има поминал најмалку:

- во чин потпоручник..............................две години,

- во чин поручник.............................четири години,

- во чин капетан....................................шест години,

- во чин мајор..........................................пет години,

- во чин потполковник.............................пет години,

- во чин полковник............................четири години,

- во генералските чинови........................три години.

(2) Офицер може да се унапреди во непосредно повисок чин една година порано од времето утврдено во ставот (1) на овој член, само ако:

- три пати последователно е оценет со степен „особено се истакнува”, по сите критериуми од членот 52 став (1) од овој закон,

- извршува командна или раководна должност,

- постигнува исклучителни резултати во командувањето или раководењето и

- е предлог на два кадровски совети на ниво бригада или повисоко.

Член 199

 (1) Воени претставници на Република Северна Македонија во странство се: одбранбени аташеа, воени аташеа и воени и цивилни лица на служба во Армијата упатени на должности во командните структури на НАТО, дипломатските претставништва на Републиката, команди, штабови и воени единици на меѓународни организации во странство и на територијата на Републиката, согласно со актот за систематизација на Министерството за одбрана и актот за формација на Армијата.

(2) Воените претставници од ставот (1) на овој член имаат дипломатски статус.

(3) Воените претставници од ставот (1) на овој член со решение ги упатува министерот за одбрана.

(4) Начинот на избор, упатување и враќање на лицата од ставот (3) на овој член ги утврдува министерот за одбрана.

(5) Висината на платата, додатоците на платата и другите надоместоци на лицата од ставовите (1) и (3) на овој член ги утврдува министерот за одбрана.

Член 201

(1) За време на учество на воениот и цивилниот персонал во вежбовни активности и обука и во хуманитарни или хуманитарни операции, меѓународни операции, во НАТО мисии и операции и операции во примената на правото на индивидуална или колективна самоодбрана, како и во операции за кризен менаџмент и кооперативна безбедност, за нивните семејства се грижи Министерството за одбрана и Армијата.

(2) Начинот на грижата за семејствата од ставот (1) на овој член го утврдува министерот за одбрана.

Член 218

(1) На активниот воен и цивилен персонал му престанува работниот однос во Министерството за одбрана во следниве случаи:

1) ако ја загуби здравствената и физичката способност за служба во Армијата и нема општа здравствена способност за работа - со денот на конечноста на решението за утврдување на здравствената и физичката способност;

2) ако му е изречена дисциплинска мерка престанок на работниот однос или губење чин - со денот на конечноста на решението за престанок на работниот однос односно губење на чинот;

3) ако при оценувањето двапати едноподруго биде оценет со оценка “еден” за најмалку еден критериум за оценување - со денот на конечноста на решението за престанок на работниот однос;

4) ако неоправдано изостане од работа три последователни работни дена или пет работни дена во текот на една година;

5) ако исполни услови за пензија согласно со закон - со денот на конечноста на решението за престанок на работниот однос;

6) со истекот на договорот за работа за професионалниот војник, доколку истиот не му се продолжи;

7) ако професионалниот војник го одбие новиот договор за вработување;

8) ако го одбие понуденото вработување кај друг работодавач без огласување со преземање и склучување договор за вработување за вршење работа која одговара на неговата стручна подготовка и

9) по негово барање.

(2) На воен старешина - офицер, односно подофицер му престанува работниот однос, ако поради издржување казна затвор мора да биде отсутен од службата подолго од една година - со денот на стапување на издржување на казната или со правосилна судска пресуда му биде изречена мерка на безбедност во траење подолго од една година и поради тоа мора да биде отсутен од работа, со денот на применувањето на таа мерка.

(3) На професионален војник и на цивилен персонал му престанува работниот однос, ако поради издржување казна затвор мора да биде отсутен од службата подолго од шест месеци - со денот на стапување на издржување на казната, или со правосилна судска пресуда му биде изречена мерка на безбедност во траење подолго од шест месеци и поради тоа мора да биде отсутен од работа, со денот на применувањето на таа мерка.

(4) Жалбата изјавена против решение за престанок на работен однос од ставот (1) точка 4 на овој член не го одложува извршувањето на решението.

Член 218-а)

(1) На активниот воен и цивилен персонал му престанува работниот однос по сила на закон со остварување на право на пензија, со навршување на 40 години пензиски стаж и навршени 55 години возраст.

(2) Активниот воен и цивилен персонал кој ги исполнува условите од ставот (1) на овој член, може со писмена изјава до Министерството да побара да му се продолжи договорот за вработување најмногу до пет години по навршување на 40 години пензиски стаж, односно по наполнување на 55 години возраст.

(3) Писмената изјава од ставот (2) на овој член, активниот воен и цивилен персонал ја дава еднаш годишно, најдоцна до 31 август во тековната година, за продолжување на договорот за работа за наредната година.

(4) Министерството за одбрана во рок од три месеци од поднесувањето на изјавата, а врз основа на потреба на службата, одлучува дали ќе го продолжи договорот за работа.

(5) По исклучок од ставот (1) на овој член, кога ќе настанат промени во актот за формација на Армијата, односно актот за систематизација на Министерството за одбрана кое предизвикува укинување на единица, команда, штаб или укинување на формациско место, односно работното место, при што во рок од 60 дена нема можност активниот воен и цивилен персонал да биде поставен на друго формациско, односно работно место, на истиот му престанува работниот однос со остварување на право на пензија со навршени најмалку 25 години пензиски стаж, од кои најмалку 15 години пензиски стаж остварен во служба во Армијата.

(6) Рокот од ставот (5) на овој член почнува да тече од денот на започнување на трансформацијата согласно со промените во актот на формацијатa на Армијата односно актот за систематизација на Министерството за одбрана, согласно со утврдениот динамички план за трансформација.

(7) Пензијата согласно со овој член е во висина од 80% од просечната нето-плата што активниот воен и цивилен персонал ја остварил во текот на најповолните десет години од пензискиот стаж.

(8) Средствата за исплата на пензијата од ставот (7) на овој член, до навршување на годините на живот за остварување на право на старосна пензија според прописите од областа на пензиското и инвалидското осигурување, се обезбедуваат од буџетот на Министерството за одбрана.